C 73/29

(EU) 2019/33 felhatalmazáson alapuló bizottsági rendelet 17. cikkének (2) és (3) bekezdésében említett, egy borágazati elnevezéshez tartozó termékleírás standard módosításának jóváhagyásáról szóló értesítés közzététele

(2020/C 73/09)

Ez az értesítés (EU) 2019/33 felhatalmazáson alapuló bizottsági rendelet 17. cikke (5) bekezdésének megfelelően kerül közzétételre.

ÉRTESÍTÉS STANDARD MÓDOSÍTÁS JÓVÁHAGYÁSÁRÓL

„Cornas”

PDO-FR-A0697-AM01

Az értesítés időpontja: 2019.12.20.

A JÓVÁHAGYOTT MÓDOSÍTÁS LEÍRÁSA ÉS INDOKOLÁSA

1. A földrajzi terület és a földrajzi terület közvetlen szomszédságában lévő terület leírása

A termékleírás IV. pontja tartalmazta a 2019. évre vonatkozó hivatalos földrajzi kódexre való hivatkozást azon települések jegyzékének pontosítása céljából, amelyek a földrajzi területet és a földrajzi terület közvetlen szomszédságában lévő területet alkotják.

E kódex lehetővé tette annak ellenőrzését a közvetlen szomszédságban lévő terület tekintetében, hogy a Drôme megyei „Mercurol” és „Vaunes” településneveket „Mercurol-Vaunes” néven összevonták.

Ez a frissítés bekerült ezen egységes dokumentum „További feltételek” részébe.

2. Művelési gyakorlatok

A termékleírás VI. pontja – A szőlőültetvény művelése – kiegészült egy rendelkezéssel, amely a szőlő aranyszínű sárgaságától (Grapevine flavescence dorée) mentes növényi anyag ültetését írja elő. Ez a rendelkezés ily módon lett megfogalmazva és került be ezen egységes dokumentum „Borkészítési eljárások – művelési gyakorlatok” pontjába:

„2020. január 1-jétől a szőlőtelepítéseket és -pótlásokat forró vizes vagy a mezőgazdaságért felelős minisztérium által a Grapewine flavescence dorée elleni küzdelem céljából elismert bármely más kezelésnek alávetett növényi anyaggal kell végezni.”

EGYSÉGES DOKUMENTUM

1. A termék elnevezése

Cornas

2. A földrajzi árujelző típusa

OEM – oltalom alatt álló eredetmegjelölés

3. A szőlőből készült termékek kategóriái

1. Bor

4. A bor(ok) leírása

A „Cornas” eredetmegjelölés csendes vörösborok számára van fenntartva.

A borok természetes, térfogatszázalékban megadott minimális alkoholtartalma 10,5 %.

A kiszerelési szakaszban a borok almasavtartalma legfeljebb 0,4 gramm/liter.

A kiszerelési szakaszban a borok erjeszthetőcukor-tartalma (glükóz és fruktóz):

— legfeljebb 3 gramm/liter a legfeljebb 13,5 térfogatszázalék természetes alkoholtartalmú borok esetében;

— legfeljebb 4 gramm/liter a 13,5 térfogatszázalékot meghaladó természetes alkoholtartalmú borok esetében.

A borok térfogatszázalékban kifejezett összes alkoholtartalma az alkoholtartalom-növelést követően nem haladja meg a 13,5 %-ot.

Az összes savtartalom, bármely illósavtartalom és az összes kén-dioxid-tartalom értékeit az uniós jogszabályok állapítják meg.

A borok kizárólag vörösborok, mivel a „Côtes du Rhône septentrionales” elnevezésű eredetmegjelölések közül a „Cornas” az egyetlen olyan ellenőrzött eredetmegjelölés, amely esetében a bort kizárólag a Syrah N szőlőfajtából állítják elő.

A borok mindig jellegzetesen sötét, gránátvörös vagy csaknem fekete színűek, az érleléssel borostyánsárga árnyalatok jelenhetnek meg. Erőteljesek és jól strukturáltak, és hosszú tárolás után érik el csúcspontjukat. E szerkezetre utalva gyakran „testesként” emlegetik őket.

Általános analitikai jellemzők Maximális összes alkoholtartalom (térfogatszázalék) Minimális tényleges alkoholtartalom (térfogatszázalék) Minimális összes savtartalom Maximális illósavtartalom (milliekvivalens/liter) Maximális összes kén-dioxid-tartalom (milligramm/liter)

5. Borkészítési eljárások

a) Alapvető borászati eljárások

Művelési gyakorlat

— A szőlőültetvényeken a minimális ültetési sűrűség hektáronként 4 400 tőke;

— Az egyes tőkék legfeljebb 2,3 négyzetméternyi területet foglalnak el; ez a terület a sorok közötti távolság és a tőkék egyazon soron belüli térközei szorzataként kapható meg;

— A szőlőültetvényeken a sorok közötti távolság legfeljebb 2,5 méter.

A szőlőt tőkénként legfeljebb 8 rügyre metszik a következő technikák szerint:

— rövidcsapos metszés (bakművelés, egy- vagy kétkarú Royat-kordonművelés);

— egyszerű vagy kettős Guyot-metszés.

A kordon maximális magassága 0,6 méter. Ezt a magasságot a talajtól a karok alsó részéig kell mérni.

— A borokat kézzel szüretelt szőlőből nyerik. A szőlőfürtöket egészben szállítják a borkészítés helyére.

„2020. január 1-jétől a szőlőtelepítéseket és -pótlásokat forró vizes vagy a mezőgazdaságért felelős minisztérium által a Grapewine flavescence dorée elleni küzdelem céljából elismert bármely más kezelésnek alávetett növényi anyaggal kell végezni.”

Konkrét borászati eljárás

— A leszüretelt termés bármely olyan hőkezelése tilos, amely során a hőmérséklet 40 °C fölé emelkedik;

— Fadarabok használata tilos.

A fenti rendelkezéseken kívül a boroknak az alkalmazott borászati eljárások tekintetében meg kell felelniük a közösségi szinten, valamint a mezőgazdaságról és a tengeri halászatról szóló törvénykönyvben meghatározott kötelezettségeknek.

b) Maximális hozamok

Hektáronként 46 hektoliter

6. Körülhatárolt földrajzi terület

A szőlő betakarítása, a bor erjesztése és készítése az Ardèche megyében található Cornas település területén történik.

7. Fontosabb borszőlőfajták

Syrah N – Shiraz

8. A kapcsolat(ok) leírása

A Rhône-völgy ellenőrzött eredetmegjelölései között a „Cornas” a „Crus des Côtes du Rhône” egyik ellenőrzött eredetmegjelölése.

A „Cornas” ellenőrzött eredetmegjelölésű terület a „Côtes du Rhône” ellenőrzött eredetmegjelölésű terület északi részének legdélebbre eső olyan területe, ahol vörösbort állítanak elő.

A szőlőültetvény a Rhône jobb partján, Valence városával szemben, a „Saint-Péray” és „Saint-Joseph” ellenőrzött eredetmegjelölések földrajzi területei között helyezkedik el.

A földrajzi terület kizárólag az Ardèche megyében található Cornas településre korlátozódik.

A „Cornas” eredetmegjelölés földrajzi területe egy nyílt, alapvetően gránitos, szélvédett és meleg, amfiteátrumszerű terület, a domboldal teraszait kis falak tartják, amelyeket a borászközösség épített és tart karban, ezáltal gondoskodva a termelési potenciálról és a kapcsolódó tájról.

A „Cornas” borászai a kézi szőlőszüret hagyományának fenntartásával hozzájárulnak e szőlődomb eredetiségének és jellemzőinek megőrzéséhez.

Az ellenőrzött eredetmegjelölés szerinti település neve feltehetőleg a mezoklímára utal, mivel kelta nyelven a „Cornas” elégett földet jelent. Ezek az enyhe éghajlati viszonyok korai érést tesznek lehetővé; ez a magyarázata annak, hogy az „Hermitage” ellenőrzött eredetmegjelöléssel ellátott területtől csupán 12 kilométerre délre található „Cornas” területen a szőlőszüret gyakran egy héttel korábban kezdődik.

E természeti körülményeknek köszönhetően e területen lehetővé vált a Syrah N szőlőfajta telepítése, amely továbbra is e terület jellemző szőlőfajtája, noha más régiókban is elterjedt. A gondosan körülhatárolt parcellákból származó szőlők korán megérnek, a belőlük készült borok fekete színűek és testesek, bőséges, de lágy tanninokkal és erőteljes aromákkal rendelkeznek. Szerkezetük révén olyan, tovább nemesedő borok, amelyek minősége világszerte ismert és vitathatatlan, és amelyeket – amint azt számos archív dokumentum is bizonyítja – évszázadok óta dicsérettel emlegetnek.

A „Cornas” ellenőrzött eredetmegjelölés hírneve kizárólag a vörösborra épült, ahogy hasonlóképpen a szomszédos „Saint-Péray” ellenőrzött eredetmegjelölést csakis fehér borok viselhetik.

Az érzékszervi jellemzőkön, a szőlőültetvények kis méretén és az éghajlaton kívül a „Cornas” eredetiségét és identitását egyedülállóságának köszönheti (egyetlen település, egyetlen szőlőfajta, főként gránitos talaj).

9. További alapvető feltételek (csomagolás, címkézés, egyéb követelmények)

Jogi keret:

Nemzeti jogszabályok

További feltétel típusa:

A címkézésre vonatkozó kiegészítő rendelkezések

A feltétel leírása:

a) Az ellenőrzött eredetmegjelölésű borok címkéjén pontosítható a kisebb földrajzi egység neve, feltéve, hogy: — kataszteri területről van szó; — a terület neve szerepel a szüretelési nyilatkozaton.

b) Az ellenőrzött eredetmegjelöléssel ellátott borok címkéjén feltüntethető a „Cru des Côtes du Rhône” vagy a „Vignobles de la Vallée du Rhône” nagyobb földrajzi egysége is. A „Vignobles de la Vallée du Rhône” nagyobb földrajzi egység használatának feltételeit az érintett védelmi és igazgatási szervek által aláírt megállapodás határozza meg.

A földrajzi terület közvetlen szomszédságában lévő terület

Jogi keret:

Nemzeti jogszabályok

További feltétel típusa:

A körülhatárolt földrajzi területen való előállítás tekintetében biztosított eltérés

A feltétel leírása:

A borok erjesztése tekintetében biztosított eltérés kapcsán meghatározott, közvetlenül szomszédos terület – a 2019. január 1-jei hivatalos földrajzi kódex (Code officiel géographique) alapján – a következő települések területét foglalja magában:

— Ardèche megye: Alboussière, Andance, Ardoix, Arlebosc, Arras-sur-Rhône, Boffres, Bogy, Champagne, Champis, Charmes-sur-Rhône, Charnas, Châteaubourg, Cheminas, Colombier-le-Cardinal, Eclassan, Etables, Félines, Gilhac-et-Bruzac, Glun, Guilherand-Granges, Lemps, Limony, Mauves, Ozon, Peaugres, Peyraud, Plats, Quintenas, Saint-Barthélemy-le-Plain, Saint-Cyr, Saint-Georges-les-Bains, Saint-Romain-d’Ay, Saint-Romain-de-Lerps, Sarras, Sécheras, Serrières, Saint-Désirat, Saint-Etienne-de-Valoux, Saint-Jean-de-Muzols, Saint-Péray, Soyons, Talencieux, Thorrenc, Toulaud, Tournon-sur-Rhône, Vernosc-lès-Annonay, Vinzieux, Vion;

— Drôme megye: Albon, Andancette, Beaumont-Monteux, Beausemblant, Bourg-lès-Valence, Chanos-Curson, Chantemerle-les-Blés, Châteauneuf-sur-Isère, Chavannes, Clérieux, Crozes-Hermitage, Erôme, Gervans, Granges-les-Beaumont, Larnage, Laveyron, Mercurol-Veaunes, La Motte-de-Galaure, Ponsas, Pont-de-l’Isère, La Roche-de-Glun, Saint-Barthélemy-de-Vals, Saint-Donat-sur-l’Herbasse, Saint-Rambert-d’Albon, Saint-Uze, Saint-Vallier, Serves-sur-Rhône, Tain-l’Hermitage, Triors, Valence;

— Isère megye: Chonas-l’Amballan, Le-Péage-de-Roussillon, Reventin-Vaugris, Les Roches-de-Condrieu, Sablons, Saint-Alban-du-Rhône, Saint-Clair-du-Rhône, Saint-Maurice-l’Exil, Salaise-sur-Sanne, Seyssuel, Vienne;

— Loire megye: Bessey, La Chapelle-Villars, Chavanay, Chuyer, Lupé, Maclas, Malleval, Pélussin, Roisey, Saint-Michel-sur-Rhône, Saint-Pierre-de-Bœuf, Saint-Romain-en-Jarez, Vérin;

— Rhône megye: Ampuis, Condrieu, Les Haies, Loire-sur-Rhône, Longes, Saint-Cyr-sur-le-Rhône, Saint-Romain-en-Gal, Sainte-Colombe, Tupin-et-Semons.

A termékleíráshoz vezető link

https://info.agriculture.gouv.fr/gedei/site/bo-agri/document_administratif-352971f9-f819-4a53-8429-9ee9238c98c4